
Együtt vagy egymás mellett? A felsőoktatás koedukációja a XIX. Században

A XIX. század második felétől Amerikában, és Európa legtöbb országában a nők és a férfiak együtt tanultak az egyetemeken. Nem csak külföldön, hanem itthon is sokan hangoztatták, hogy a két nem együttes oktatása súlyos negatív következményekkel fog járni, ez azonban nem mindenhol teljesült.
Dolgozatom egy rövid betekintést szeretne nyújtani arról a témáról, hogyan fogadták a női nemet a hazai és a külföldi felsőoktatási intézményekben. A férfiak elfogadták-e a másik nem jelenlétét az előadásokon, az egyetemeken, vagy tiltakoztak ellene? Ha nem szívesen látták a hölgyeket maguk között, hogyan viselkedtek velük? Hogyan jelenik meg ez a téma a koedukáció és a nőnevelés témájával foglalkozó szakirodalomban?
A korban megjelent tanulmányok, monográfiák, sajtótermékek kvalitatív elemzése, tartalmuk összevetése során a koedukált felsőoktatás pozitív és negatív tapasztalatairól, a két nem kapcsolatának átalakulásáról olvashatunk véleményeket egyetemi tanároktól, férfi és női hallgatóktól egyaránt.
A kutatás eddigi eredményeinek összegzéseként elmondhatjuk, hogy az USA-ban és Európa egyes országaiban más-más fogadtatása volt a felsőoktatás koedukációjának. A női hallgatók befogadásában a férfi hallgatók mellett a tanárok elutasítása is közre játszott. A felsőoktatási intézmények szabályzatai miatt sokszor csak a részleges koedukáció valósulhatott meg. A két nem kapcsolata azonban fokozatosan átalakult.



